Veliki gubitak banke Džej Pi Morgan
Akcije američkih i evropskih banaka pale nakon vesti da je najveća američka banka pretrpela gubitak od najmanje dve milijarde dolara
Akcije američkih i evropskih banaka zabilježile su pad, a investitori su nervozni nakon vijesti o šokantnom gubitku Džej Pi Morgana. Najveća američka banka saopštila je da je izgubila najmanje dvije milijarde dolara zbog neuspjele strategije ulaganja, koja se povezuje sa ograncima u Londonu. Džej Pi Morgan je iz finansijske krize 2008 godine izašao bez gubitaka i smatrao se pouzdanom finansijskom institucijom kada je riječ o procjenjivanju rizika. Vijest o gubitku će međutim negativno uticati na reputaciju banke i njenog izvršnog direktora Džejmija Dajmona, koji je na naprečac organizovanoj konferenciji za novinare sa anlitičarima, priznao greške. Dajmon nije želio da govori o konkretnim pojedincima, odgovornim za gubitak, ali je potvrdio da je slučaj povezan sa pričom koja je prvi put objavljena u Vol Strit Džornalu. Taj dnevni list pomenuo je trgovca u Britaniji čiji nadimak je “londonski kit” zbog veličine njegovih ulaganja. Cijela situacija naročito je neprijatna za izvršnog direktora banke, zato što je javno kritikovao propise poput takozavnog pravila Volker, koje bi trebalo da zabrani velikim bankama da špekulišu na berzi sa sopstvenim kapitalom Nik Parsons iz Nacionalne australijske banke kaže da su se mnogi investitori nadali da se prestalo sa ovakvom vrstom riskantnog poslovanja u finansijskom sektoru. “Kontrole su pooštrene i neumjerenost, ako možemo tako da je nazovemo, iz prošle decenije je uglavnom bila za nama. Ta percepcija će sada svakako biti preispitana”. Finansijski gubitak ne predstavlja ozbiljan rizik po Džej Pi Morgan, ali bi narušavanje reputacije banke moglo da ima veće posljedice. Ovaj slučaj bi takođe mogao da rezultira još energičnijim pozivima za oštrije propise u bankarskom sektoru.